Document ID: 32003D0627

Odločba Komisije
z dne 20. avgusta 2003
o pooblastitvi držav članic po Direktivi 96/49/ES, da sprejmejo nekatera odstopanja v zvezi s prevozom nevarnega blaga po železnici
(notificirana pod dokumentarno številko K(2003) 3026)
(Besedilo velja za EGP)
(2003/627/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 96/49/ES z dne 23. julija 1996 o približevanju zakonodaje držav članic v zvezi s prevozom nevarnega blaga po železnici [1], kakor je bila spremenjena z Direktivo Evropskega parlamenta in Sveta 2000/62/ES [2], ter zlasti členov 6(9) in (11) Direktive,
ob upoštevanju uradnega obvestila, prejetega od zadevnih držav članic,
ob upoštevanju naslednjega:
(1) Po Direktivi 96/49/ES lahko države članice sprejmejo določbe, ki so manj stroge kakor tiste, določene v prilogah k navedeni direktivi, v zvezi s prevozom majhnih količin nekaterega nevarnega blaga na njihovem območju, razen snovi s srednjo ali visoko stopnjo radioaktivnosti. Številne države članice so Komisijo obvestile, da želijo sprejeti takšne določbe. Te določbe je preučila Komisija, ki je sklenila, da so ustrezni pogoji izpolnjeni. Zato je primerno dovoliti sprejem teh določb.
(2) Po Direktivi 96/49/ES lahko države članice na svojem ozemlju na točno določenih progah dovolijo redne prevoze nevarnega blaga, ki je del opredeljenega industrijskega postopka, ki so prepovedani s Prilogo ali pa potekajo pod pogoji, drugačnimi od tistih v Prilogi, če so taki prevozi lokalne narave in so strogo nadzorovani pod točno določenimi pogoji. Številne države članice so Komisijo obvestile, da želijo sprejeti določbe, ki dovolijo tovrstne redne prevoze. Komisija je sklenila, da so pogoji za takšno dovoljenje izpolnjeni. Zato je zadevne države članicam primerno pooblastiti za sprejem teh določb.
(3) Ukrepi, predvideni s to odločbo, so v skladu z mnenjem Odbora za prevoz nevarnega blaga, ustanovljenega s členom 9 Direktive 94/55 ES -
SPREJELA NASLEDNJO ODLOČBO:
Člen 1
Države članice, naštete v Prilogi I, so pooblaščene za sprejetje določb iz navedene priloge v zvezi z železniškim prevozom majhnih količin nekaterega nevarnega blaga zgolj na njihovem ozemlju.
Te določbe se uporabljajo nediskriminatorno.
Člen 2
Države članice, naštete v Prilogi II, so pooblaščene za sprejetje določb iz navedene priloge v zvezi z rednim prevozom nevarnega blaga, ki je del opredeljenega industrijskega postopka, na točno določenih progah na njihovem ozemlju, če so taki prevozi lokalne narave in so strogo nadzorovani pod točno določenimi pogoji.
Te določbe se uporabljajo nediskriminatorno.
Člen 3
Ta odločba je naslovljena na države članice.
V Bruslju, 20. avgusta 2003

Labels: 8
18
15